חדשות מקלטי מס - אוקטובר 2013 ג'ברלטר|ליכטנשטיין|גמביה|בליז|ג'רזי|ברמודה|איי מאן|איי הבתולה|BVI ד"ר אבי נוב, עו"ד אוקטובר 2013 סקירה זאת המתפרסמת כאן אחת לחודש, עוסקת בהתפתחויות ושינויים בדיני המס (רגולציה, חתימה על אמנות מס ועוד) במקלטי המס ברחבי העולם. כמו כן, סקירה זאת כוללת התייחסות לידיעות המתפרסמות מפעם לפעם בתקשורת העולמית בנושא מקלטי מס.
ממשלת גיברלטר אישרה לאחרונה שינויים ביחס למיסוי הכנסות ריבית בין-חברתית. קודם השינוי, גיברלטר לא הטילה מס על ריבית המתקבלת ביחס להלוואות בין-חברתיות כאשר הריבית נחשבה כריבית שנצברה או שמקורה בגיברלטר. בעקבות התיקון, כל תקבול ריבית הכפוף למס ימוסה בשיעור של 10% או 20% במקרה של חברות שירותים (utilities companies) או חברות המנצלות לרעה פוזיציה דומיננטית. תקבול ריבית כאמור ייחשב "כנצבר או שמקורו בגיברלטר", כאשר החברה שמקבלת את הריבית רשומה בגיברלטר. במידה שהריבית המתקבלת הינה בסכום של פחות מ‑100,000 לירות סטרלינג לשנה, הריבית לא תהיה כפופה למס בגיברלטר אלא אם כן ההכנסה נופלת לגדרה של הכנסת מסחר (trading income). עם זאת, הכנסה מהשקעה, כגון ריבית מפקדונות בנקאיים או ריבית מאג"ח הרשומות למסחר בבורסה מוכרת, לא תהיה כפופה למס.
הבנקים בליכטנשטיין החלו ביישום תקינה חדשה ביחס לחשבונות בנק בלתי-מדווחים. המטרה של התקינה היא למנוע מצבים בהם לקוחות יחזיקו בבנקים בליכטנשטיין חשבונות בנק בלתי מדווחים.
טורקיה חתמה על הסכם להחלפת מידע בענייני מס עם מקלט המס ג'רזי.
שוויצריה חתמה על הסכם להחלפת מידע בענייני מס עם מקלט המס ג'רזי.
צרפת הודיעה לאחרונה על הוספת ברמודה לרשימה השחורה של מקלטי המס.
איטליה חתמה על הסכם לחילופי מידע עם מקלט המס באיי מאן.
צרפת הודיעה לאחרונה על הוספת איי הבתולה (BVI) לרשימה השחורה של מקלטי המס.